[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.9.2010

COM(2010) 451 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/001 DK/ Nordjylland από τη Δανία)

ΑΙΤΙΟΛΟΓΙΚΗ ΕΚΘΕΣΗ

Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπει την κινητοποίηση του Eυρωπαϊκού Tαμείου Προσαρμογής στην Παγκοσμιοποίηση (ΕΤΠ) εντός του μέγιστου ετήσιου ποσού των 500 εκατομμυρίων ευρώ, πέραν των σχετικών κονδυλίων του δημοσιονομικού πλαισίου.

Οι κανόνες που εφαρμόζονται για τις συνεισφορές από το ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 22 Ιανουαρίου 2010 η Δανία υπέβαλε την αίτηση EGF/2010/001 DK/Nordjylland για χρηματοδοτική συνεισφορά από το ΕΤΠ, έπειτα από απολύσεις σε 45 εταιρείες που δραστηριοποιούνται στον τομέα του τμήματος 28 της NACE αναθ. 2 (κατασκευή μηχανημάτων και ειδών εξοπλισμού)[3] στην περιφέρεια NUTS II της Nordjylland (DK05) στη Δανία.

Ύστερα από διεξοδική εξέταση αυτής της αίτησης, η Επιτροπή κατέληξε στο συμπέρασμα, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι για χρηματοδοτική συνεισφορά με βάση τον εν λόγω κανονισμό.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Βασικά στοιχεία:

Αριθ. αναφοράς ΕΤΠ EGF/2010/001

Κράτος μέλος Δανία

Άρθρο 2 στοιχείο β)

Σχετικές επιχειρήσεις 45

Περιφέρεια NUTS II Nordjylland (DK05)

Τμήμα NACE αναθ. 2 28 (κατασκευή μηχανημάτων και ειδών εξοπλισμού)

Περίοδος αναφοράς 15/2/2009 έως 14/11/2009

Ημερομηνία έναρξης των εξατομικευμένων υπηρεσιών 1/4/2010

Ημερομηνία υποβολής της αίτησης 22/1/2010

Απολύσεις στη διάρκεια της περιόδου αναφοράς 1 122

Απολυμένοι εργαζόμενοι για τους οποίους προορίζεται η υποστήριξη 951

Εξατομικευμένες υπηρεσίες: προϋπολογισμός σε ευρώ 10 967 314

Δαπάνες για τη χρήση του ΕΤΠ[4]: προϋπολογισμός σε ευρώ 604 008

% δαπανών για τη χρήση του ΕΤΠ 5,2

Συνολικός προϋπολογισμός σε ευρώ 11 571 322

Συνεισφορά του ΕΤΠ σε ευρώ (65%) 7 521 359

1. Η αίτηση υποβλήθηκε στην Επιτροπή στις 22 Ιανουαρίου 2010 και συμπληρώθηκε με επιπρόσθετα στοιχεία έως τις 28 Απριλίου 2010.

2. Η αίτηση ικανοποιεί τους όρους κινητοποίησης του ΕΤΠ, όπως αυτοί ορίζονται στο άρθρο 2 στοιχείο β) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης

3. Προκειμένου να τεκμηριωθεί η σχέση μεταξύ των απολύσεων και της παγκόσμιας χρηματοπιστωτικής και οικονομικής κρίσης, η Δανία εξηγεί ότι οι σχετικές εταιρείες δραστηριοποιούνταν σε μεγάλο βαθμό στην παραγωγή μηχανημάτων και ειδών εξοπλισμού για τον τομέα της ναυπήγησης. Η CESA (η Κοινότητα του Συνδέσμου Ευρωπαϊκών Ναυπηγείων) προέβη σε κατά προσέγγιση εκτίμηση των παγκόσμιων ναυπηγικών απαιτήσεων έως το 2014, όπου αναφέρεται ότι η παγκόσμια χρηματοπιστωτική κρίση έχει αλλάξει αρκετές συνθήκες και προσδοκίες για τη μελλοντική ανάπτυξη της αγοράς. Ένας συνδυασμός παραγόντων επέφερε μειωμένες απαιτήσεις ναυπήγησης και κατά τα τέλη του 2008 / αρχές του 2009 η ανάθεση νέων παραγγελιών πάγωσε σχεδόν εντελώς. Επιπλέον, περίπου 10% των παραγγελιών για νέα πλοία αναμένεται να ακυρωθεί. Για αρκετά από τα πλοία που έχουν ήδη παραγγελθεί, θα μετατεθούν οι ημερομηνίες παράδοσης.

Η CESA εκτιμά ότι περίπου το 30% του στόλου κατά το 2011 θα είναι πλεονασματικό και ότι συνεπώς θα ακυρωθούν περίπου 53 εκατομμύρια τόνοι μεταφορικής ικανότητας (dwt) επί συνολικών παραγγελιών 566 εκατομμυρίων τόνων dwt. Ήδη η κρίση έχει προκαλέσει μια κατάσταση όπου μεγάλος αριθμός πλοίων σε όλο τον κόσμο παραμένουν ανενεργά ή πλέουν με χαμηλές ταχύτητες. Στο μέλλον, ο ναυπηγικός κλάδος αναμένεται να μετακινηθεί σε περιοχές χαμηλού κόστους, κυρίως στην Ασία, οι οποίες αύξαναν συνεχώς και με θεαματικούς ρυθμούς το μερίδιο αγοράς που κατείχαν κατά τα έτη που προηγήθηκαν της κρίσης (πηγή: βάση δεδομένων Lloyds Register Fairplay, όπως παρατέθηκε από τη CESA). Επομένως είναι απίθανο για τις εταιρείες που αφορά η αίτηση αυτή το ενδεχόμενο να μπορέσουν να επιστρέψουν σε ρυθμούς κανονικής παραγωγής μετά την παρέλευση της κρίσης.

4. Στην περίπτωση της εταιρείας MAN Diesel (η οποία απέλυσε 541 άτομα, τον μεγαλύτερο αριθμό εργαζομένων όσον αφορά αυτή την αίτηση), η ύφεση σημαίνει ότι θα χρησιμοποιούσε μόνο το 23% της παραγωγικής ικανότητάς της για το 2010 και το 3% για το 2011, οπότε δεν δικαιολογείτο πλέον η συνέχιση της παραγωγής στο Frederikshavn. Οι άλλες εταιρείες έχουν κατά κύριο λόγο αναλάβει υπεργολαβίες από μεγάλες βιομηχανικές επιχειρήσεις της Γερμανίας και της Ασίας. Η μείωση της ζήτησης από τις εν λόγω επιχειρήσεις ως αποτέλεσμα της κρίσης προκάλεσε μείωση της παραγωγής σε αυτές τις εταιρείες της Βόρειας Γιουτλάνδης (Nordjylland).

Αποδείξεις για τον αριθμό των απολύσεων και συμμόρφωση με τα κριτήρια του άρθρου 2 στοιχείο β)

5. Η Δανία υπέβαλε την αίτηση αυτή δυνάμει των κριτηρίων παρέμβασης που προβλέπονται στο άρθρο 2 στοιχείο β) του κανονισμού (ΕΚ) αριθ. 1927/2006, σύμφωνα με τα οποία απαιτούνται τουλάχιστον 500 απολύσεις εντός εννέα μηνών σε τμήμα της NACE αναθ. 2 σε μία περιφέρεια ή σε δύο όμορες περιφέρειες επιπέδου NUTS II.

6. Η αίτηση αναφέρει 1.122 απολύσεις σε 45 επιχειρήσεις στο τμήμα 28 της NACE αναθ. 2 (κατασκευή μηχανημάτων και ειδών εξοπλισμού) στην περιφέρεια NUTS II της Nordjylland (DK05) κατά τη διάρκεια της περιόδου αναφοράς από 15 Φεβρουαρίου 2009 έως 14 Νοεμβρίου 2009. Όλες αυτές οι απολύσεις υπολογίστηκαν σύμφωνα με το άρθρο 2 δεύτερο εδάφιο πρώτη περίπτωση του κανονισμού (ΕΚ) αριθ. 1927/2006.

Εξήγηση της απρόβλεπτης φύσης των εν λόγω απολύσεων

7. Οι δανικές αρχές υποστηρίζουν ότι η σοβαρότητα της παγκόσμιας πιστωτικής κρίσης και ο συνακόλουθος αντίκτυπος στις χρηματοπιστωτικές αγορές ήταν αδύνατο να προβλεφθούν. Έτσι, στην αρχή του τέταρτου τριμήνου του 2008, η εταιρεία MAN Diesel είχε παραγγελίες για τα επόμενα δύο έτη, ενώ οι παραδόσεις προγραμματίζονταν για τα τέλη του 2010 / αρχές του 2011. Από τον Σεπτέμβριο / Οκτώβριο του 2008, οι νέες παραγγελίες σταμάτησαν εντελώς για τους επόμενους 12 μήνες και ακολούθησαν ακυρώσεις υφιστάμενων παραγγελιών (σύμφωνα με εκτίμηση της εταιρείας MAN, χάθηκε το 40% των παραγγελιών).

Προσδιορισμός των επιχειρήσεων που προβαίνουν σε απολύσεις και των εργαζομένων που δικαιούνται βοήθεια

8. Η αίτηση αναφέρει ένα σύνολο 1.122 απολύσεων κατά τη διάρκεια της εννεάμηνης περιόδου αναφοράς. Από το σύνολο των 1.122 εργαζομένων, οι 951 δικαιούνται βοήθεια. Οι 153 εργαζόμενοι που δεν καλύπτονται από τη βοήθεια αναμένεται να βρουν νέα θέση εργασίας μόνοι τους ή να φύγουν από την περιφέρεια ή να λάβουν πρόωρη σύνταξη, και επομένως δεν θα ενδιαφερθούν για τα προσφερόμενα μέτρα του ΕΤΠ.

9. Οι 45 σχετικές επιχειρήσεις και ο αριθμός των απολυθέντων εργαζόμενων σε καθεμιά από αυτές έχουν ως εξής:

Επιχείρηση Αριθμός απολύσεων Μέθοδος

MAN Diesel A/S 541 1

A/S Hydrema Production 11 1

SAWO A/S 9 1

He-Va ApS 2 1

Morsø Jernstøberi 3 1

Morsø Køl & Frys 1 1

AP Gyllevogne 2 1

Peter Kibsgaard 1 1

Akea Automation asp 10 1

Sjørring Maskinfabrik 36 1

Cimbria Manufacturing A/S 38 1

Elster-Instromet A/S 3 1

Brüel International A/S 1 1

Hydra Tech A/S 11 1

Carnitech A/S 52 1

Carna Lift 1 1

Siemens Wind Power A/S 145 1

A/S Dybvad Stål Industri 12 1

Borup Andersens Maskinfabrik ApS 4 1

Univeyor A/S 50 1

REO-PACK A/S 6 1

Dantherm Power A/S 11 1

Dantherm Filtration A/S 10 1

Aagaard A/S 19 1

Hycon A/S 7 1

Hamworthy Svanehøj A/S 44 1

JB Contractors 6 1

Aalborg Maskinfabrik A/S 2 1

System Cleaners A/S 5 1

NB Ventilation A/S 3 1

Nilfisk Alto Food Division 6 1

Flex Coli A/S 5 1

GVA A/S 5 1

PanPac Engineering A/S 1 1

Inelco A/S 2 1

Carsø A/S 5 1

ESS Graphic A/S 1 1

Scantool Group A/S 9 1

Silvatec Skovmaskiner A/S 16 1

Kss-Kraner A/S 1 1

Danilift A/S 3 1

Fransgård Maskinfabrik A/S 1 1

Carnitech Salmon A/S 16 1

Inno Steel A/S 3 1

Maach Technic A/S 2 1

Σύνολο 1.122

10. Η κατανομή των εργαζομένων που δικαιούνται υποστήριξη έχει ως εξής:

Κατηγορία Αριθμός Ποσοστό

Άνδρες 876 92,1

Γυναίκες 75 7,9

Υπήκοοι ΕΕ 951 100,0

Υπήκοοι τρίτων χωρών 0 0,0

15 έως 24 ετών 53 5,6

25 έως 54 ετών 796 83,7

54 έως 64 ετών 101 10,6

65+ ετών 1 0,1

Δεν υπάρχουν εργαζόμενοι με χρόνιο πρόβλημα υγείας / αναπηρία.

11. Από πλευράς επαγγελματικών κατηγοριών, η κατανομή έχει ως εξής:

Κατηγορία Αριθμός Ποσοστό

Ανώτατα διοικητικά στελέχη 10 1,0

Θέσεις που απαιτούν υψηλού επιπέδου δεξιότητες και προσόνταστον τομέα τους 32 3,4

Θέσεις που απαιτούν μεσαίου επιπέδου δεξιότητες και προσόντα 35 3,7

Θέσεις γραφείου 25 2,6

Χειρωνακτικές θέσεις, θέσεις κατεργασίας μετάλλουκαι μηχανουργικής κατεργασίας (ειδικευμένοι εργάτες) 384 40,4

Χειριστές διεργασιών και μηχανημάτων, θέσεις μεταφοράς

και κατασκευής. Θέσεις σε σταθερές εγκαταστάσεις και εργοστάσια,

χειρισμός βιομηχανικών μηχανημάτων (ειδικευμένοι εργάτες) 146 15,4

Άλλες θέσεις, χειρωνακτικές θέσεις σε μεταποιητικούς κλάδους

(ανειδίκευτοι εργάτες) 319 33,5

Σύνολο 951 100,0

12. Σύμφωνα με το άρθρο 7 του κανονισμού (ΕΚ) αριθ. 1927/2006, η Δανία επιβεβαίωσε ότι εφαρμόστηκε η πολιτική της ισότητας μεταξύ γυναικών και ανδρών, καθώς και η αρχή της μη διάκρισης, οι οποίες και θα εξακολουθήσουν να εφαρμόζονται κατά τα διάφορα στάδια της χρήσης του ΕΤΠ και, ιδίως, όσον αφορά την πρόσβαση σε αυτό.

Περιγραφή της θιγόμενης περιοχής και των αρχών και ενδιαφερόμενων μερών της

13. Η περιφέρεια Nordjylland (Βόρεια Γιουτλάνδη) με πληθυσμό σχεδόν 600.000 κατοίκους είναι η μικρότερη περιφέρεια της Δανίας και έχει επίσης τη μικρότερη πυκνότητα πληθυσμού. Όσον αφορά τα επίπεδα απασχόλησης και το εισόδημα, παρουσιάζει υστέρηση σε σχέση με όλες τις υπόλοιπες περιοχές της Δανίας. Η περιφέρεια αποτελείται από 11 δήμους με πληθυσμό που κυμαίνεται από λιγότερους από 2.000 κατοίκους στο Læsø έως σχεδόν 200.000 κατοίκους στο Aalborg. Η επαγγελματική δομή χαρακτηρίζεται από πολυάριθμες μικρομεσαίες επιχειρήσεις με ελάχιστη παράδοση στην πρόσληψη υπαλλήλων με υψηλό μορφωτικό επίπεδο. Αυτό είχε ως αποτέλεσμα να αποκτήσει η περιφέρεια ιδιαίτερα μεγάλο ποσοστό ειδικευμένων και ανειδίκευτων ατόμων στο εργατικό δυναμικό, σε συνδυασμό με την παρουσία μόνο λίγων μεγάλων επιχειρήσεων με παγκόσμιο προσανατολισμό που να προσδίδουν ώθηση με παγκόσμια προοπτική.

14. Στη σχετική περιοχή, η κυριότερη αρχή είναι ο δήμος του Frederikshavn. Άλλα ενδιαφερόμενα μέρη είναι οι περιφερειακές και δημοτικές αρχές των σχετικών περιοχών, καθώς και οι φορείς εκπαίδευσης και κατάρτισης που ενδέχεται να συμμετάσχουν στο έργο κατόπιν διαγωνισμού προσφορών. Η περιφέρεια και οι δήμοι θα συμμετάσχουν τόσο στην ομάδα καθοδήγησης όσο και στην ομάδα διαλόγου και αντιπαράθεσης, μαζί με τους εκπαιδευτικούς φορείς της περιφέρειας.

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό και εθνικό επίπεδο

15. Η Δανία ισχυρίζεται ότι η περιφέρεια Nordjylland είναι ιδιαίτερα εξαρτημένη από τον βιομηχανικό τομέα και ότι ο τομέας αυτός έχει πληγεί σοβαρά από την παρούσα κρίση. Έτσι, στην περιφέρεια αυτή το 38% των απολύσεων προήλθε από τον βιομηχανικό τομέα, ενώ το ποσοστό αυτό είναι μόνο 25% στην υπόλοιπη χώρα.

16. Οι απολύσεις στην αίτηση της Nordjylland έχουν πολύ μεγαλύτερη σοβαρότητα για την περιφέρεια, δεδομένου ότι αναμένεται πως, ακόμα και μετά το τέλος της κρίσης, ο τομέας δεν θα αναζωογονηθεί καθώς οι περισσότερες νέες παραγγελίες κατευθύνονται στην Άπω Ανατολή, όπου το κόστος είναι χαμηλότερο. Η πρόταση επομένως στοχεύει στον επαγγελματικό αναπροσανατολισμό των απολυμένων εργαζόμενων στα νέα πεδία των αποδοτικότερων ενεργειακών λύσεων, τόσο στον ναυπηγικό όσο και στον στεγαστικό τομέα, καθώς και στον εφοδιασμό τους για τους τομείς της γνώσης και των υπηρεσιών.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

17. Προτείνονται οι ακόλουθοι τύποι μέτρων, ο συνδυασμός των οποίων θα σχηματίσει μια συντονισμένη δέσμη εξατομικευμένων υπηρεσιών με στόχο την επανένταξη των εργαζομένων στην αγορά εργασίας.

18. Καταγραφή: Η καταγραφή των προσόντων σε σχέση με τις επιθυμίες των συμμετεχόντων και ο προσφερόμενος βασικός κύκλος μαθημάτων προβλέπονται για όλους, με στόχο να βοηθηθούν οι άνεργοι ώστε να γίνουν προσαρμόσιμοι και να εντοπίσουν σχετικές δυνατότητες επιλογής για επαγγελματικό αναπροσανατολισμό. Ο κύκλος μαθημάτων θα διαρκέσει τέσσερις εβδομάδες και θα συνδυάζει ομαδικά μαθήματα και ατομική συμβουλευτική καθοδήγηση. Σκοπός του κύκλου μαθημάτων είναι να αποκτήσουν οι άνεργοι ένα πλήρες σχέδιο δράσης και γνώση της σημερινής αγοράς εργασίας και να αφομοιώσουν την ιδέα της μεταπήδησης σε νέο παραγωγικό κλάδο. Μετά την καταγραφή των επιθυμιών και των ενδιαφερόντων κάθε υπαλλήλου ακολουθεί αντιστοίχιση με τις πραγματικές προσφερόμενες θέσεις που αναμένεται να είναι διαθέσιμες. Σε αυτή την ενέργεια θα λάβουν μέρος και οι 951 εργαζόμενοι.

19. Συμπληρωματική γενική εκπαίδευση: Αυτή θα περιλαμβάνει έναν έκτακτο κύκλο μαθημάτων προπαρασκευαστικής εκπαίδευσης ενηλίκων (FVU) για να εξασφαλιστεί η ετοιμότητα για αλλαγή εκείνων που έχουν τη μεγαλύτερη ανάγκη πόρων (περίπου 345 συμμετέχοντες), καθώς και έναν κύκλο συμπληρωματικών γνωστικών αντικειμένων σε επίπεδο δευτεροβάθμιου σχολείου για τους δικαιούχους εργαζόμενους με μορφωτικό επίπεδο δευτεροβάθμιας εκπαίδευσης που έχουν εκφράσει την επιθυμία τους για συμπληρωματική εκπαίδευση (περίπου 50 συμμετέχοντες).

20. Εκπαιδευτική υποστήριξη νεαρών ανέργων: Προσέλκυση και συγκράτηση νεαρών ατόμων που θέλουν να ξεκινήσουν μαθήματα εξωσχολικής ή συμπληρωματικής εκπαίδευσης. Παρέχεται για ενισχυτική διδασκαλία και βιβλία για το πρώτο έτος σπουδών (50 συμμετέχοντες).

21. Συμπληρωματική κλαδική εκπαίδευση στον ναυτιλιακό τομέα: Εισαγωγή στα ναυτιλιακά θέματα που συμπληρώνεται από κατάρτιση σε δεξιότητες στο πλαίσιο συγκεκριμένων κύκλων μαθημάτων της επιλογής των ανέργων στα μελλοντικού προσανατολισμού πεδία που σχετίζονται με την εξοικονόμηση ενέργειας και την αποδοτικότερη χρήση της ενέργειας, από τους οποίους οι άνεργοι θα επιλέξουν μία ατομική σειρά μαθημάτων εναλλασσόμενου χαρακτήρα (σε ενότητες), ανάλογα με την επιθυμητή κατεύθυνση εξειδίκευσης. Αυτή θα διοργανωθεί για 394 συμμετέχοντες, όπου ο καθένας θα καταρτίζεται επί 20 ημέρες.

22. Συμπληρωματική κλαδική εκπαίδευση στην ανανεώσιμη ενέργεια και στη βελτιστοποίηση της ενέργειας: Η μεταπήδηση σε θέση εργασίας στον τομέα της ανανεώσιμης ενέργειας και της βελτιστοποίησης της ενέργειας γίνεται μέσα από μια εισαγωγή σε αυτό τον κλάδο που συμπληρώνεται με κατάρτιση σε δεξιότητες στο πλαίσιο συγκεκριμένων κύκλων μαθημάτων της επιλογής των ανέργων. Θα προσφερθούν αναγνωρισμένοι κύκλοι μαθημάτων, από τους οποίους οι άνεργοι θα επιλέξουν μία ατομική σειρά μαθημάτων εναλλασόμενου χαρακτήρα, ανάλογα με την επιθυμητή κατεύθυνση εξειδίκευσης. Αυτή θα διοργανωθεί για 294 συμμετέχοντες, όπου ο καθένας θα καταρτίζεται επί 15 ημέρες.

23. Μαθήματα στο πλαίσιο τοποθέτησης σε εταιρείες: Εάν στους απολυμένους προσφερθεί θέση εργασίας, θα τους προσφερθεί επίσης εκπαίδευση μέσα στην εταιρεία ώστε να καλύψουν τυχόν κενά στα προσόντα τους. Θα υποστηριχθούν 100 εργαζόμενοι με αυτό τον τρόπο.

24. Μαθήματα επιχειρηματικότητας : Ο κύκλος διαρκεί έξι εβδομάδες και περιλαμβάνει εισαγωγή στη λειτουργία και διοίκηση μιας εταιρείας. Εκτιμάται ότι από αυτή την προσφορά θα επωφεληθούν 50 εργαζόμενοι.

25. Υπηρεσίες επαγγελματικής καθοδήγησης για επιχειρηματίες: Ο υποψήφιος επιχειρηματίας μπορεί να επωφεληθεί από την υποστήριξη που θα του παρέχει ένας διορισμένος προσωπικός σύμβουλος με γνώση του κλάδου για μια σειρά συναντήσεων κατά τη διάρκεια του πρώτου έτους. Εκτιμάται ότι από αυτή την προσφορά θα επωφεληθούν 45 εργαζόμενοι.

26. Μαθήματα ανάπτυξης προϊόντων: Ο επιχειρηματίας έχει τη δυνατότητα να επιλέξει τη συμμετοχή σε μαθήματα για την ανάπτυξη προϊόντων και να δεχθεί εποικοδομητική αντιπαράθεση κατά τη διαδικασία ανάπτυξης και δοκιμής μιας ιδέας. Εκτιμάται ότι από αυτή την επιλογή θα επωφεληθούν 45 εργαζόμενοι.

27. Οι δαπάνες για τη χρήση του ΕΤΠ, οι οποίες περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν τις προπαρασκευαστικές δραστηριότητες, τις δραστηριότητες διαχείρισης και ελέγχου, καθώς και την πληροφόρηση και τη δημόσια προβολή.

28. Οι εξατομικευμένες υπηρεσίες που παρουσίασαν οι δανικές αρχές αποτελούν ενεργητικά μέτρα για την αγορά εργασίας στο πλαίσιο των επιλέξιμων ενεργειών που ορίζονται στο άρθρο 3 του κανονισμού (ΕΚ) αριθ. 1927/2006. Οι δανικές αρχές εκτιμούν το συνολικό κόστος αυτών των υπηρεσιών σε 11.571.322 ευρώ και τις δαπάνες για τη χρήση του ΕΤΠ σε 604.008 ευρώ (ήτοι στο 5,2% του συνολικού ποσού). Η συνολική συνεισφορά που ζητείται από το ΕΤΠ είναι 7.521.359 ευρώ (65% του συνολικού κόστους).

Ενέργειες | Εκτιμώμενος αριθμός εργαζόμενων που χρήζουν βοήθειας | Εκτιμώμενο κόστος ανά εργαζόμενο που χρήζει βοήθειας (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες [πρώτο εδάφιο του άρθρου 3 του κανονισμού (ΕΚ) αριθ. 19272/2006] |

Καταγραφή | 951 | 3 020 | 2 872 020 |

Συμπληρωματική γενική εκπαίδευση | 345 | 8 690 | 2 998 050 |

Εκπαιδευτική υποστήριξη νεαρών ανέργων | 50 | 8 090 | 404 500 |

Εργασιακή εκπαίδευση στον ναυτιλιακό τομέα | 394 | 5 245 | 2 066 530 |

Εργασιακή εκπαίδευση στον ενεργειακό τομέα | 294 | 3 931 | 1 155 714 |

Μαθήματα στο πλαίσιο τοποθέτησης σε εταιρείες | 100 | 4 030 | 403 000 |

Μαθήματα επιχειρηματικότητας | 50 | 5 870 | 293 500 |

Υπηρεσίες επαγγελματικής καθοδήγησης για επιχειρηματίες | 45 | 11 950 | 537 750 |

Μαθήματα ανάπτυξης προϊόντων | 45 | 5 250 | 236 250 |

Υποσύνολο εξατομικευμένων υπηρεσιών | 10 967 314 |

Δαπάνες για τη χρήση του ΕΤΠ [τρίτο εδάφιο του άρθρου 3 του κανονισμού (ΕΚ) αριθ. 1927/2006] |

Προπαρασκευαστικές δραστηριότητες | 90 717 |

Διαχείριση | 302 391 |

Πληροφόρηση και προβολή | 120 900 |

Ελεγκτικές δραστηριότητες | 90 000 |

Υποσύνολο δαπανών για τη χρήση του ΕΤΠ | 604 008 |

Συνολικό εκτιμώμενο κόστος | 11 571 322 |

Συνεισφορά του ΕΤΠ (65% του συνολικού κόστους) | 7 521 359 |

29. Η Δανία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία. Η Δανία θα εξασφαλίσει επίσης σαφή διαδρομή ελέγχου για τις δραστηριότητες που χρηματοδοτούνται από το ΕΤΠ και επιβεβαιώνει ότι δεν ζητείται ούτε χρησιμοποιείται καμία άλλη χρηματοδότηση από την ΕΕ για τις ίδιες δραστηριότητες.

Ημερομηνία(-ες) κατά την οποία/τις οποίες ξεκίνησαν ή έχει προγραμματιστεί να ξεκινήσουν οι εξατομικευμένες υπηρεσίες για τους θιγόμενους εργαζομένους

30. Την 1η Απριλίου 2010 η Δανία θα ξεκινήσει την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ. Η ημερομηνία αυτή, επομένως, αντιπροσωπεύει την αρχή της περιόδου επιλεξιμότητας για οποιαδήποτε βοήθεια ενδέχεται να χορηγηθεί από το EΤΠ. Δεδομένου ότι η ημερομηνία αυτή είναι μεταγενέστερη της ημερομηνίας της αίτησης αλλά δεν απέχει περισσότερο από τρεις μήνες από την ημερομηνία υποβολής της αίτησης, σύμφωνα με το άρθρο 13 παράγραφος 2 του κανονισμού (ΕΚ) αριθ. 1927/2006, η τελική ημερομηνία έως την οποία πρέπει να έχουν υλοποιηθεί οι επιλέξιμες ενέργειες είναι η 31η Μαρτίου 2012.

Διαδικασίες για τη διαβούλευση με τους κοινωνικούς εταίρους

31. Η αίτηση για το ΕΤΠ συντάχθηκε από τη δημοτική αρχή του Frederikshavn και την περιφέρεια της Nordjylland σε συνεργασία με τις άλλες θιγόμενες δημοτικές αρχές, τα τοπικά γραφεία προώθησης του εμπορίου, τις συνδικαλιστικές ενώσεις, τα εκπαιδευτικά ιδρύματα του συνδέσμου βιομηχάνων της Δανίας και τα δημοτικά γραφεία εργασίας. Έχει προγραμματιστεί συνεδρίαση για τα θέματα της κινητοποίησης μέσα στο 2010 και θα σταλούν προσκλήσεις σε όλα τα ενδιαφερόμενα μέρη.

32. Οι δανικές αρχές επιβεβαίωσαν ότι πληρούνται οι απαιτήσεις που καθορίζονται στην εθνική και ενωσιακή νομοθεσία όσον αφορά τις ομαδικές απολύσεις.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

33. Όσον αφορά τα κριτήρια που προβλέπονται στο άρθρο 6 του κανονισμού (ΕΚ) αριθ. 1927/2006, οι δανικές αρχές στην αίτησή τους:

34. επιβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων,

35. διαβεβαίωσαν ότι οι ενέργειες παρέχουν στήριξη σε μεμονωμένους εργαζόμενους και δεν πρόκειται να χρησιμοποιηθούν για την αναδιάρθρωση εταιρειών ή τομέων,

36. επιβεβαίωσαν ότι οι επιλέξιμες ενέργειες που αναφέρονται ανωτέρω δεν τυγχάνουν βοήθειας από άλλα χρηματοδοτικά μέσα της ΕΕ.

Συστήματα διαχείρισης και ελέγχου

37. Η Δανία γνωστοποίησε στην Επιτροπή ότι τη χρηματοδοτική συνεισφορά θα διαχειρίζονται και θα ελέγχουν οι ίδιοι οργανισμοί που διαχειρίζονται και ελέγχουν και τις παρεμβάσεις του Ευρωπαϊκού Κοινωνικού Ταμείου, του οποίου η διαχειριστική αρχή είναι επίσης η Αρχή Επιχειρήσεων και Κατασκευών της Δανίας. Ο ρόλος της πιστοποιούσας αρχής θα ανατεθεί σε διαφορετικό τμήμα του ίδιου φορέα. Ελεγκτική αρχή θα είναι η μονάδα ελέγχου ΕΕ της Αρχής Επιχειρήσεων και Κατασκευών της Δανίας.

Ο Δήμος Frederikshavn θα λάβει και θα διαχειριστεί τα κονδύλια του ΕΤΠ. Θα διορίσει συντονιστή έργου και διοικητικό βοηθό που θα διαχειριστούν τις προγραμματισμένες πρωτοβουλίες για τους χρήζοντες βοηθείας εργαζόμενους. Η περιφέρεια Nordjylland θα παρακολουθεί στενά το έργο και θα συμμετέχει στην ομάδα καθοδήγησης για τη διαδικασία.

Χρηματοδότηση

38. Με βάση την αίτηση της Δανίας, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών ανέρχεται σε 7.521.359 ευρώ, ποσό που αντιπροσωπεύει το 65% του συνολικού κόστους. Η χρηματοδοτική βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που έδωσε η Δανία.

39. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την εκ νέου διάθεση πιστώσεων, η Επιτροπή προτείνει την κινητοποίηση του ΕΤΠ για το συνολικό ποσό που αναφέρεται ανωτέρω, το οποίο θα διατεθεί στο πλαίσιο του τομέα 1α του δημοσιονομικού πλαισίου.

40. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο για χρηματοδοτήσεις κατά τη διάρκεια των τελευταίων τεσσάρων μηνών του έτους ποσοστό μεγαλύτερο από το 25% του μέγιστου ετήσιου ποσού που δεσμεύεται για το ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

41. Με την παρούσα πρόταση κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

42. Η Επιτροπή θα υποβάλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις αναλήψεως υποχρεώσεων και πληρωμών, όπως απαιτείται στο σημείο 28 της διοργανικής συμφωνίας της 17ης Μαΐου 2006.

Πηγή πιστώσεων πληρωμών

31. Σύμφωνα με την παρούσα κατάσταση εκτέλεσης, προβλέπεται ότι φέτος δεν θα χρησιμοποιηθούν όλες οι διαθέσιμες για το 2010 πιστώσεις πληρωμών στη γραμμή του προϋπολογισμού 01.0404 «Πρόγραμμα-πλαίσιο για την ανταγωνιστικότητα και την καινοτομία – πρόγραμμα για την επιχειρηματικότητα και την καινοτομία».

32. Αυτή η γραμμή καλύπτει δαπάνες που σχετίζονται με την εκτέλεση του χρηματοδοτικού μέσου για αυτό το πρόγραμμα, του οποίου ο κύριος στόχος είναι να διευκολύνει την πρόσβαση των ΜΜΕ σε χρηματοδότηση. Μεσολαβεί κάποιο χρονικό διάστημα μεταξύ των μεταβιβάσεων στους καταπιστευματικούς λογαριασμούς που διαχειρίζεται το Ευρωπαϊκό Ταμείο Επενδύσεων και των εκταμιεύσεων προς τους δικαιούχους. Η χρηματοπιστωτική κρίση έχει επηρεάσει σοβαρά τις προβλέψεις όσον αφορά τις εκταμιεύσεις για το 2010. Κατά συνέπεια, προκειμένου να αποφευχθούν τα υπερβολικά υπόλοιπα στους καταπιστευματικούς λογαριασμούς, η μεθοδολογία για τον υπολογισμό των πιστώσεων πληρωμών αναθεωρήθηκε με βάση τις αναμενόμενες εκταμιεύσεις. Συνεπώς, το ποσό των 7.521.359 ευρώ μπορεί να διατεθεί για μεταφορά.

43. Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/001 DK/ Nordjylland από τη Δανία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[5], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[6], και ιδίως το άρθρο 12 παράγραφος 3,

την πρόταση της Ευρωπαϊκής Επιτροπής[7],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παρέχει πρόσθετη στήριξη στους εργαζομένους που απολύονται εξαιτίας μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και για να τους ενισχύει κατά την επανένταξή τους στην αγορά εργασίας.

(2) Το πεδίο εφαρμογής του ΕΤΠ διευρύνθηκε για τις αιτήσεις που υποβάλλονται μετά την 1η Μαΐου 2009 ώστε να συμπεριλάβει τη στήριξη σε εργαζόμενους των οποίων η απόλυση είναι άμεση συνέπεια της παγκόσμιας χρηματοπιστωτικής και οικονομικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ετήσιου ανώτατου ορίου των 500 εκατομμυρίων ευρώ.

(4) Η Δανία υπέβαλε στις 22 Ιανουαρίου 2010 αίτηση κινητοποίησης του ΕΤΠ λόγω απολύσεων στον τομέα της κατασκευής μηχανημάτων και ειδών εξοπλισμού στην περιφέρεια Nordjylland και τη συμπλήρωσε με πρόσθετες πληροφορίες έως τις 28 Απριλίου 2010. Η αίτηση αυτή πληροί τις απαιτήσεις που ισχύουν για τον καθορισμό των χρηματοδοτικών συνεισφορών σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 7.521.359 ευρώ.

(5) Επομένως, πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς σχετικά με την αίτηση που υπέβαλε η Δανία.

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 7.521.359 ευρώ σε πιστώσεις αναλήψεως υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

[(Τόπος)],

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE-αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των ΕΚ σχετικών με ειδικούς στατιστικούς τομείς (ΕΕ L 393 της 30.12.2006, σ. 1).

[4] Σύμφωνα με το τρίτο εδάφιο του άρθρου 3 του κανονισμού (ΕΚ) αριθ. 1927/2006.

[5] ΕΕ C 139 της 14.6.2006, σ. 1.

[6] ΕΕ L 406 της 30.12.2006, σ. 1.

[7] ΕΕ C […] της […], σ. […].